SHBA: Takimi i 59-të i NATO-s, sukses i jashtëzakonshëm.
Mendimet e zyrtarëve për sfidat me të cilat përballet aleanca pas zgjerimit
Një zyrtar i lartë i Departamentit të Shtetit e quajti takimin e 59-të të NATO-s një sukses të jashtëzakonshëm. Ndihmës sekretari i shtetit Daniel Frid thotë se Shtetet e Bashkuara janë të kënaqura që aleanca arriti konsensus për çështje të debatueshme si nevoja për ndërtimin e një sistemi të mbrojtjes nga raketat në Evropë, dhe për të mbështetur misionin në Afganistan. NATO-ja ftoi Kroacinë dhe Shqipërinë për të filluar bisedimet për anëtarësim dhe premtoi se do të ftonte edhe Maqedoninë sapo ish republika jugosllave të zgjidhë mosmarrëveshjen e emrit me Greqinë fqinje. Krerët e NATO-s e hodhën poshtë kërkesën e Ukrainës dhe Gjeorgjisë për të filluar rrugën drejt anëtarësimit. Por aleanca deklaroi se synon t’i sjellë eventualisht këto dy ish republika sovjetike në bord. Robert Hunter është ish ambasador amerikan në NATO. Ai thotë se konsensusi i arritur për Ukrainën dhe Gjeorgjinë shkon përtej asaj që është menduar ndonjëherë. Një numër anëtarësh të NATO-s, duke përfshirë Shtetet e Bashkuara dhe Francën premtuan se do të rrisin nivelin e trupave në Afganistan, lëvizje kjo e mirëpritur nga Britania dhe Kanadaja. Por ekspertët vënë në dukje se shumica e vendeve evropiane nuk kanë investuar trupa dhe fonde të mjaftueshme në Afganistan. Duke folur në Uashington, zyrtari i lartë britanik i mbrojtjes Liam Fox, vuri në dukje se “siguria e përbashkët do të thotë përkushtim i përbashkët” nga të gjithë vendet anëtare të NATO-s. Kurt Volker, i cili pritet të jetë ambasadori i ardhshëm i Shteteve të Bashkuara në NATO tha se rritja e përkushtimit evropian ndaj mbrojtjes mbetet një nga detyrat më të rëndësishme të aleancës. NATO-ja u krijua në vitin 1949 si sistem i përbashkët mbrojtjeje nga kërcënimi sovietik. Analistët shpesh vënë në dukje se me ndryshimin e kërcënimeve të sigurisë, NATO-ja vazhdon të jetë shtylla kryesore e sigurisë evropiane. //rd//